text: Stukket ned til fest
  27 november 2011 kl. 09.55
  En 44-årig mand fra Kolding blev lørdag aften stukket ned ved en fest i landsbyen Sebber ved Nibe. Politiet: Forsøg på manddrab.
  Politiet modtog henvendelsen klokken 20.31 og kørte til adressen, hvor de fandt den 44-årige mand med dybe knivstik i den øverste del af brystkassen.
  Politiet betragter sagen som forsøg på manddrab. Motivet er endnu ukendt.
  
  Udenfor livsfare 
  Manden blev straks kørt på hospitalet, hvor han trods et stort blodtab nu er uden for livsfare.
  Da de resterende deltagere ved festen var ganske fåmælte, valgte politiet at anholde otte personer, som blev bragt til afhøring i forsøget på at klarlægge aftenens hændelser.
  
  Politi jager gerningsmanden 
  De er alle løsladt igen, og politiet jagter nu gerningsmanden, som efter sigende kørte fra stedet efter overfaldet sammen med en ven.
  Der er tale om en lokal mand, som også deltog i festen, men de nærmere omstændigheder kender politiet endnu ikke.
  